Woord: straatgansArgieffoto (Foto: Kathy Bugajsky/Pixabay) Woord: straatgans Betekenis: Voetganger wat in stryd met verkeersreëls strate oorsteek waar daar geen voetoorgang is nie of wat verkeersligte wat tydelike voorrang gee vir voertuie, ignoreer: Moenie ŉ ander voetganger volg sonder om self op die verkeersligte te let nie — u is moontlik op die hakke van ŉ straatgans! (Padverkeerskode, s.j., 22). As u ŉ straatgans is — die soort voetganger wat te onbedagsaam of ingedagte is om te berus by die reëls van verkeersveiligheid — loop u gevaar om ŉ afspraak met die dood te hê as u die paaie bewandel (Huisg., 18 Apr. 1947, 23). Die munisipaliteite… gee aan hul verkeersdepartemente opdrag om strenger op te tree teen straatganse wat nie kyk waar hulle loop nie (Burg., 26 Nov. 1956, 1). Waar kom dit vandaan? Dit is ŉ samestelling van straat en gans, waarskynlik so genoem omdat voetgangers wat verkeersreëls oortree aan lomp ganse herinner wat op ŉ werf dikwels onder ŉ mens se voete beland. Bronne: Etimologiewoordeboek van Afrikaans (EWA), Woordeboek van die Afrikaanse Taal (WAT)